આખરે શનિવાર આવ્યો. સોનાના બટનવાળો ભવ્ય કોટ પહેરીને ઉભેલા ચતુરજી સામે બધા હારમાં ગોઠવાઈ ગયા. એ અઠવાડિયામાં મોટા ભાગના ચુગલખોરોના સારાં વર્તનનાં સમાચાર હતાં તેમ જણાતું હતું. એક પછી એક – ચોકલેટનો ડબ્બો, પીંછાવાળો ટોપો કે રંગીન દુપટ્ટા પસંદગી મુજબ મેળવતા હતા. એક-બે જણને થપ્પડની લ્હાણી મળી તેથી તેઓ રડતા હતા. મીની ઉત્સુકતાથી પોતાનો વારો આવે તેની રાહ જોઈ રહી હતી. કારણ કે સામે દેખાતા બૂટની એક જ જોડ હતી અને તે મેળવવાની તેની ખરેખર ઉત્કટ ઈચ્છા હતી. વળી તે બૂટ પોતાનાં માપના જ હતા. તેમાં ચાંદીના બકલ હતા અને તે એડીવાળા હતા. ખરેખર તે મજાના હતા.